Kitsendav käsitlus loob tasakaalu tänases olukorras, kus (maksu)võlgnevused on tavapärased, Maksu-  ja Tolliameti peadirektor avaldab avalikult arvamust, et maksuhalduri tegevusse investeerimise tootlus on kümnekordne ning meedias avaldatud statistika kohaselt saadab vaidluse korral 30% maksuhalduri otsuseid ebaedu. Vastasel juhul põhineb riigi investeerimisedu isikute alusetul maksustamisel ja toimub teiste võlausaldajate kulul. Selline "tõhus" käsitlus sobib Ivan Julma aegadesse, kui kasakad Siberi jõgedele jassakit koguma saadeti. Tänases Eestis ei tohiks siiski eelarve täitmine olla õigustuseks  sellele, et konkreetsed inimesed jäävad reaalsest rahast alusetult ilma. Selle nimel peaks prevaleerima maksuseaduste isiku kasuks tõlgendamise põhimõte.